<classify> SAKATA la basi la Spider lenye namba za usajili KBQ 907J kukamatwa na Tume ya Kuzuia na Kupambana na Dawa za Kulevya DCEA likidaiwa kuwa na kemikali bashirifu zinazotumika kutengeneza dawa za kulevya, limechukua sura mpya baada ya tume kusema bado inawasaka wahusika zaidi wa suala hilo.Katika mahojiano maalum na gazeti hili jana, Kamishina wa Tume ya Kuzuia na Kupambana na Dawa za Kulevya, Kamishna William Sianga na Kamishna wake wa Operesheni, Frederick Milanzi walisema bado tume inachunguza tukio hilo ili kuwakamata wahusika wanaotuhumiwa.Basi hilo lilikamatwa Septemba 10, mwaka jana likitoka Jiji la Nairobi nchini Kenya kwenda jijini Dar es Salaam na linashikiliwa hadi leo. Hadi sasa zaidi ya mwaka mmoja, tume hiyo inamshikilia kondakta wa basi hilo, Jumanne akidaiwa kuhusika na usafirishaji mzigo huo.Chanzo cha habari kililieleza gazeti hili mmoja wa wamiliki wa mabasi ya Spider alikamatwa baada ya tukio hilo lakini alitoroka baada ya kuwekewa dhamana na hajulikana alipo hadi sasa huku kukiwa na taarifa ya kutokamatwa kwa mtu aliyemwekea dhamana hadi sasa.Kamishna Sianga alisema jana Tume yake bado inalifanyia kazi suala hilo ili kuwapata wahusika wote waliohusika na ununuzi na usafirishaji wa mzigo huo suala linalofanyiwa kazi na Milanzi.Milanzi alisema kipindi chote hicho mtu pekee anayeshikiliwa nao ni kondakta wa basi hilo. Alisema kushikiliwa kwa kondakta kunatokana na kuwa msimamizi wa basi ambaye kitaratibu ndiye anayehusika na mizigo iliyo ndani ya basi.Alisema hata hivyo, kondakta huyo si mtu pekee anayehusika na sakata hilo bali bado Tume inafanya uchunguzi wa kuwabaini wahusika wote ili kuwafikisha katika vyombo vya sheria.Bado tunawatafuta wahusika kujua ni akina nani. Hadi sasa hatujaweza kumtambua na kwa sababu hakuna mtu ambaye tuna taarifa zake za kuhusika na mzigo huo, tunalifuatilia, alisema.  <topic>: KITAIFA 